KARIN WA'ADI: Buhari ya yi wa APC Sutura, da ta kwashi kashin ta a hannu - Shehu Sani - Premium Times
You are at:Home»Labarai»KARIN WA’ADI: Buhari ya yi wa APC Sutura, da ta kwashi kashin ta a hannu – Shehu Sani
KARIN WA’ADI: Buhari ya yi wa APC Sutura, da ta kwashi kashin ta a hannu – Shehu Sani
Bi Ashafa Murnai a kan	 March 28, 2018 Labarai
Sanata mai wakiltar Kaduna ta Tsakiya, a karkashin jam’iyyar APC, Shehu Sani, ya bayyana cewa tuni, tun bayan samun nasar zaben 2015 daurin tsintsiyar APC ya sakwarkace, yayi laushi ya fara dai-dai cewa.
Sani, ya jinjina wa Shugaba Muhammadu Buhari da ya ceto jam’iyyar daga riftawa cikin wawakeken ramin da babu mai iya fitar da ita.
Ya jinjina wa Shugaban Kasa ne saboda karfin halin da ya nuna ya soke karin wa’adin da aka yi wa shugabannin jam’iyya na kasa, na jihohi da na kananan hukumomi zuwa shekara daya.
A bisa dukkan alamu, kakkausan kalaman da Shehu Sani ya yi dangane da abin da ya kira kasassabar da aka yi aka kara wa shugabannin jama’iyya wa’adi, za a iya cewa sanatan ya firzas da duk wani yawu mai dacin haushin wasu jiga-jigan ‘yan jam’iyyar da ya ke ji.
Haka kuma da wuya sanatan ya kara yin irin wadannan zafafan kalamai, domin ya ce komai, ko kuma a ce ya rigaya ya cinye Kasuwar Kantin Kwari, ta Kano, don haka babu wani abin da zai shiga ya saya a Kasuwar Danmagaji ta Zariya.
Shehu Sani ya ce idan jam’iyyar ta ki amfani da shawarar Buhari, to al’amurra za su damalmale wa APC nan gaba. Don haka ya ce da muguwar rawa, gwamma kin tashi.
“Za mu iya cewa Shugaba Buhari ya ceto jam’iyyar daga kusan afkawar da ta yi cikin ramin da babu mai iya ceto ta.
Ya yi namijin kokarin cire kurwar maitar da wasu dibgaggun ‘yan jam’iyya suka dasa domin son ran su kawai.
“ Da farko yaudarar sa aka yi, ya amince da karin wa’adin, amma yanzu kuwa ya je ya yi nazari tsaf, ya gano inda gaskiyar ta ke.
“Ai da mun sake an tafi a cikin karin wa’adi har aka yi zaben-fitar-da-gwani, to matsawar wani dan adawa ya garzaya kotu, za mu iya wayar gari ga zabe ya zo, amma ba mu da dan takarar shugaban kasa, ‘yan takarar gwamnonin jihohi, na sanatoci da na majalisar tarayya. Domin ko da mun tsaida su, to kotu cewa za ta yi haramtattu ne, dama kuma haramtattun ne.”
Sanata Sani ya kara da cewa dama shi da wasu sanatoci sun kalubalanci wannan karin wa’adin da aka yi wa shugabannin APC cikin watan da ya gabata. Kuma ko cikin makon da ya gabata, sai da suka shaida wa shugaban jam’iyya, John Oyegun cewa karin fa haramtacce ne.
Sanatan ya kara da cewa duk irin wannan kwamacala ce ta rika taruwa ta na yawa har ta danne jam’iyyar PDP ta kasa tashi.
“Wato akwai wasu a cikin jam’iyyar APC, musamman gwamnoni. A kowace Juma’a bini-bini za ka ga sun wanko riga sun je Sallar Juma’a a Fadar Shugaban Kasa. Su a na su tunanin jam’iyyar ta su ce, su kadai, domin sun fi kowa kusanci da shugaban kasa. Ba su komai sai faman fada da rikici tsakanin su da wadanda suka sadaukar da komai na su domin APC ta kafa gwamnati.